Mistä on kyse? YTHS on ylioppilaiden terveydenhuoltosäätiö, jolla on lakisääteinen velvollisuus vastata yliopisto-opiskelijoiden terveyspalveluista.

Hallitus päätti lakkauttaa opiskelija-asuntosäätiöiden ja YTHS:n vuokratuen, jonka säästö on 5,9 miljoonaa euroa.

Hallitus päätti säästää 5,9 miljoonaa euroa poistamalla Ylioppilaiden terveydenhoitosäätiö YTHS:n ja opiskelija-asuntosäätiöiden vuokratuen.

- Sen vaikutus on hyvin merkittävä. Meiltä poistuu noin 10 prosenttia vuotuisesta tulovirrasta. Sen merkitys vastaa 67 henkilövuoden vähennystä, YTHS:n toimitusjohtaja Jukka Männistö sanoo Yle Uutisille.

Hänen mukaansa hallituksen päätös johtaisi merkittäviin muutoksiin YTHS:n palvelutarjonnassa.

- Olemme aloittaneet jo neuvottelut muiden rahoittajien kanssa neuvottelut asiasta. Kyllä se kiistämättä aiheuttaisi meillä sopeutustoimia.

Ylen saamien tietojen mukaan opetus- ja kulttuuriministeriö aikoo opetusministeri Krista Kiurun (sd.) johdolla kuitenkin kohtuullistaa hallituksen päätöstä. Ministeriössä arvellaan, että 4,1 miljoonan euron poistaminen olisi liian suuri muutos liian nopeassa aikataulussa.

Suomen ylioppilaskuntien liiton (SYL) puheenjohtajan Piia Kuosmanen moittii hallituksen päätöstä.

- YTHS:n vuokratuen poisto on käytännössä opiskelijoiden terveydenhuollon huononnus. Se on päivänselvää!, Kuosmanen sanoo Yle Uutisille.

- Se on tältä hallitukselta lyhytnäköistä ja huonoa politiikkaa.

Kuosmanen antaa hallitukselle myös pyyhkeitä piilokorteilla pelaamisesta.

- Tämä on tosi inhottava päätös. Sen likaisuutta lisää, ettei tästä ole ollut aiemmin puhetta.

Opiskelija-asuntosäätiöiden vuokratuen poistaminen johtaisi vuokratason nousuun. Ministeriössä tätä ei kiistetä.

- Asumisen kustannukset ovat jo nyt opiskelijoilla kauhealla tasolla. Jokainen voi miettiä, millaisia asumisen kustannukset ovat jo nyt kasvukeskuksissa, missä yliopistot sijaitsevat. Kun asumislisä ja opintoraha ovat tällä hetkellä bruttona alle 500 euroa, niin on selvää, kuinka opiskelija-asuntojen vuokrakorotukset vaikuttavat opiskelijoihin, Kuosmanen sanoo.

Helsingin seudun opiskelija-asuntosäätiön Hoasin toimitusjohtajan Heikki Valkjärvi on Kuosmasen kanssa samaa mieltä.

- Totta kai tämä päätös tulee tulee vaikuttamaan vuokriin. En osaa arvioida, kuinka paljon se tulee sitten olemaan. Tämä tuli meille täytenä yllätyksenä, emme ole tähän yhtään varautuneet.